Drie ‘kapers’ doodgeskietArgieffoto Drie vermeende kapers is die afgelope naweek in twee verskillende voorvalle deur KwaZulu-Natalse polisiebeamptes doodgeskiet. Kapt. Nqobile Gwala, woordvoerder van die polisie, het gesê die eerste voorval het Vrydag teen 23:40 in Pietermaritzburg plaasgevind toe polisiebeamptes ŉ silwer Volkswagen Golf op die N3-Suid opgemerk het. Dié voertuig is vroeër as gekaap aangemeld nadat ŉ motoris in die Pietermaritzburg-sakesentrum deur twee kapers oorval is. Die kapers het die motorbestuurder se vriend in die eerste voorval in die skouer gesteek en met die voertuig op die vlug geslaan. “Die beamptes het die gekaapte voertuig agternagesit en voorgekeer. Twee verdagtes het uit die voertuig gespring en op die polisiebeamptes losgebrand. Die beamptes het teruggeskiet en een van die verdagtes is noodlottig gewond,” het Gwala gesê. Die tweede verdagte, ŉ 35-jarige man, is op die toneel in hegtenis geneem. ŉ Ongelisensieerde vuurwapen is in sy besit gevind. Hy sal binnekort in die Pietermaritzburg-landdroshof verskyn. Die tweede voorval het Dinsdag teen 11:30 in Inanda in Newtown, noord van Durban, plaasgevind. Volgens Gwala is ŉ 27-jarige man se wit Toyota Quantum-voertuig deur vyf gewapende verdagtes gekaap. Lede van die Inanda-polisie het op die voorval gereageer en die verdagtes in die L-gedeelte van KwaMashu vasgetrek. “Die verdagtes het op die polisie losgebrand en die polisie het teruggeskiet. Tydens die skietgeveg is twee verdagtes, onderskeidelik 20 en 25 jaar oud, doodgeskiet,” het Gwala gesê. Die ander drie verdagtes kon daarin slaag om te vlug. ŉ 9 mm-pistool is in een van die verdagtes wat geskiet is se besit gevind. Sake van kaping, poging tot moord en besit van ŉ ongelisensieerde vuurwapen word ondersoek en ŉ geregtelike doodsondersoek word gedoen. Die slagoffer wat tydens die kaping beseer is, is ná die voorval na die hospitaal geneem. Geen polisiebeamptes is tydens die twee voorvalle beseer nie.